CELEX: 
Language: bg
Date: 2018-12-13 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2017/565 на Комисията по отношение на някои условия за регистрация с цел насърчаване на използването на пазарите за растеж на МСП за целите на Директива 2014/65/ЕС на Европейския парламент и на Съвета

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Разширяването на достъпа до пазарни източници на финансиране за дружествата от ЕС на всеки етап от тяхното развитие е в основата на съюза на капиталовите пазари (СКП). От представянето на Плана за действие за съюза на капиталовите пазари насам ЕС отбеляза значителен напредък по отношение на увеличаването на източниците на финансиране с постепенното разрастване на дружествата, както и на разширяването на достъпа до пазарно финансиране в целия ЕС. Вече има нови правила за насърчаване на инвестициите на фондовете за рисков капитал в ЕС (ЕФРК) в новосъздадени и средни по размер дружества. Съвместно с Европейския инвестиционен фонд Комисията постави началото и на програма за общоевропейски фондове за инвестиции във фондове за рисков капитал (VentureEU) с цел насърчаване на инвестициите в новосъздадени и разрастващи се новаторски предприятия в цяла Европа. Вече бяха приети нови разпоредби за проспектите в подкрепа на дружествата, които набират парични средства на публичните капиталови и дългови пазари. За малките дружества и дружествата със средна пазарна капитализация, които желаят да набират средства в целия ЕС, се въвежда нов проспект на ЕС за растеж. Освен това, за да се подобри достъпът до финансиране на новосъздадените предприятия и предприемачите, Комисията предложи да се създаде европейски знак за платформите за колективно финансиране чрез набиране на инвестиции или предоставяне на заеми („европейски доставчици на услуги за колективно финансиране на предприятията“).
            
            
               Необходимо е обаче да се направи повече, за да се създаде по-благоприятна нормативна уредба в подкрепа на достъпа до публично финансиране за малките и средните предприятия (МСП). Това следва да бъде постигнато по-специално чрез насърчаване на използването на знака „пазар за растеж на МСП“, въведен с Директивата за пазарите на финансови инструменти ІІ (ДПФИ II)
                  1
               , и чрез постигане на подходящ баланс между защитата на инвеститорите и почтеността на пазара, от една страна, и избягването на ненужната административна тежест, от друга.
            
            
               В междинния преглед на Плана за действие за съюза на капиталовите пазари
                  2
               , публикуван през юни 2017 г., Комисията обърна особено внимание върху достъпа на МСП до публичните пазари. В този контекст Комисията се ангажира да публикува „оценка на въздействието, чрез която да се проучи дали целевите изменения в съответното законодателство на ЕС могат да осигурят по-балансирана нормативна уредба в подкрепа на публичното предлагане на ценни книжа на МСП“. 
            
            
               МСП, чиито ценни книжа са допуснати за първи път до търговия на пазар (наричани по-нататък за краткост „допуснати до търговия на пазар“) , са движеща сила за новите инвестиции и създаването на работни места. Дружествата, допуснати отскоро до търговия на пазар, често надминават частните предприятия по отношение на годишния растеж и увеличението на работната ръка. Допуснатите до търговия на пазар дружества са по-малко зависими от банковото финансиране и имат по-разнообразни инвеститори, по-лесен достъп до допълнителен собствен капитал и дългово финансиране (чрез вторично предлагане), а също така се отличават с по-добър публичен профил и разпознаваемост на марката.
            
            
               Въпреки ползата от предлагането на инструменти за търговия на фондова борса обаче публичните пазари за МСП в ЕС трудно привличат нови емитенти. Много фактори оказват въздействие върху решението на МСП да започнат публично предлагане на финансовите си инструменти и върху решението на инвеститорите да инвестират във финансови инструменти на МСП. Оценката на въздействието
                  3
                показва, че публичните пазари на МСП са изправени пред две групи предизвикателства: i) по отношение на предлагането – емитентите са изправени пред високи разходи за спазване на изискванията, за да бъдат допуснати до търговия на публичните пазари; ii) по отношение на търсенето – недостатъчната ликвидност може да бъде в тежест за емитентите (поради по-високата цена на капитала), за инвеститорите (които може преди всичко да не са склонни да инвестират в МСП поради ниските равнища на ликвидност и свързаните с това рискове от нестабилност) и за пазарните посредници (чиито модели на стопанска дейност се основават на потока от клиентски нареждания на ликвидните пазари). 
            
            
               Комисията реши да представи законодателно предложение заедно с делегиран регламент на Комисията, с който ще бъдат въведени технически изменения в нормативната уредба на ЕС със следните цели: i) да се намалят административната тежест и разходите за спазване на нормативните изисквания за МСП, когато техните финансови инструменти бъдат допуснати до търговия на пазар за растеж на МСП, като същевременно се осигури висока степен на защита на инвеститорите и почтеност на пазара; ii) да се увеличи ликвидността на капиталовите инструменти, допуснати до търговия на пазарите за растеж на МСП. С предложението на Комисията за регламент
                  4
                ще бъдат внесени целенасочени промени в Регламента относно пазарната злоупотреба
                  5
                и Регламента за проспекта
                  6
               . С делегирания регламент на Комисията ще бъде изменена нормативната уредба за пазарите за растеж на МСП – нова категория многостранни системи за търговия (МСТ), създадена по силата на ДПФИ ІІ. 
            
            
               В ДПФИ II се постановява, че предназначението на пазарите за растеж на МСП трябва да бъде „да се улесни достъпът на малките и средните предприятия (МСП) до капитал“ и че „[в]ниманието следва да бъде насочено към начина, по който бъдещото регулиране следва допълнително да стимулира и насърчи използването на този пазар, така че да се засили неговата привлекателност за инвеститорите и да се осигури намаляване на административните тежести и да се предоставят допълнителни стимули за МСП да получат достъп до капиталовите пазари чрез пазари за растеж на МСП“
                  7
               .
            
            
               Оценката на въздействието, предхождаща настоящия делегиран регламент на Комисията, показва обаче, че използването на пазарите за растеж на МСП е възпрепятствано от две нормативни пречки: 
            
            
               i)В момента пазар за растеж на МСП според определението е многостранна система за търговия, на която най-малко 50 % от емитентите са МСП. По смисъла на Директива 2014/65/ЕС МСП, емитиращи капиталови инструменти, се определят като дружества със средна пазарна капитализация под 200 милиона евро въз основа на котировките към края на годината за трите предходни календарни години. Сегашното определение за МСП, емитиращи некапиталови инструменти, съгласно Делегиран регламент (ЕС) 2017/565 на Комисията препраща към Препоръката на Комисията от 2003 г. относно определението за микро-, малки и средни предприятия
                  8
               . Това определение за МСП, емитиращи некапиталови инструменти, не е пригодено за малките дружества, емитиращи облигации в МСТ. Въпреки че тези дружества може да бъдат смятани за МСП в сравнение с по-големите дружества, емитиращи дългови инструменти на публичните пазари, те често не отговарят на критериите, заложени в Препоръката от 2003 г. Ако определението за МСП, емитиращи некапиталови инструменти, не е добре премерено, за МСТ ще бъде по-трудно да се регистрират като пазари за растеж на МСП. Вследствие на това дружествата няма да могат да се възползват от възможните облекчения, предоставени на емитентите, чиито инструменти се търгуват на пазари за растеж на МСП. 
            
            
               ii)От една страна, от емитентите, чиито инструменти се търгуват на пазар за растеж на МСП, се изисква да публикуват шестмесечни финансови отчети. От друга страна, по силата на Директивата за прозрачността
                  9
                същото изискване за публикуване на отчети не се прилага за емитентите, които емитират на регулиран пазар облигации с единична номинална стойност над 100 000 евро (предлагани на професионални инвеститори). Това изискване може да бъде твърде тежко за емитентите на некапиталови инструменти. Вследствие на това МСТ, специализирани в търговия с облигации или допускащи на своите платформи емисии и на капиталови инструменти, и на облигации, често не желаят да се регистрират като пазари за растеж на МСП. 
            
            
               iii)Сравнително ниският дял на акциите на МСП, търгувани в МСТ, често се отдава на малкия размер и ограничения свободно търгуван обем на малките емитенти. От пазарите за растеж на МСП обаче не се изисква да налагат условие за свободно търгувания обем (по отношение на емитентите, които искат допускане до търговия). Това е минимален размер на капитала в публични ръце, който може да се търгува свободно. Ако няма свободно търгуван обем, ликвидността може да се окаже недостатъчно стимулирана на вторичния пазар. 
            
            
               Делегираният регламент на Комисията се предлага по силата на предоставените на Комисията правомощия по член 4, параграф 2 и член 33, параграф 8 от ДПФИ ІІ, а именно: i) да адаптира определенията по член 4, параграф 1 към пазарните промени; ii) да уточнява изискванията по член 33, параграф 3, по-специално по отношение на условията за първоначално и текущо допускане на финансовите инструменти на емитентите до търговия на пазарите за растеж на МСП. Делегираният регламент на Комисията е предназначен за изменение на Делегиран регламент (ЕС) 2017/565 на Комисията.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 14 ноември 2017 г. службите на Комисията организираха техническа работилница с около 25 представители на фондови борси от 27 държави членки. Целта на работилницата бе обсъждане на техническите разпоредби и възможното опростяване на нормативната уредба за достъпа на МСП до публичните пазари. На 28 ноември 2017 г. службите на Комисията организираха друга техническа работилница на същата тема, на която присъстваха близо 30 представители на емитенти, инвеститори, брокери и други финансови посредници. 
            
            
               От 18 декември 2017 г. до февруари 2018 г. службите на Комисията проведоха обществена консултация на тема „Създаване на подходяща нормативна среда с цел подпомагане на МСП да предлагат ценните си книжа за търговия на пазар“. В нея вниманието бе съсредоточено върху три основни области: 1) как да се допълни концепцията за пазарите за растеж на МСП, установена с ДПФИ II; 2) как да се облекчи тежестта върху дружествата, допуснати до търговия на пазарите за растеж на МСП; 3) как да се насърчат екосистемите, в които работят местните фондови борси, по-специално с оглед повишаване на ликвидността на акциите, допуснати до търговия на тези места на търговия. Комисията получи 71 отговора от заинтересовани страни от 18 държави членки
                  10
               . В рамките на консултацията бяха повдигнати конкретни въпроси във връзка с определението за емитент на некапиталови инструменти за целите на пазарите за растеж на МСП, със задължението за емитентите, чиито инструменти се търгуват на пазар за растеж на МСП, да се отчитат на всяко полугодие и с възможността за въвеждане на изискване за минимален свободно търгуван обем в законодателството на ЕС.
            
            
               Комисията обмени мнения и с държавите членки чрез Експертната група към Европейския комитет по ценните книжа (ЕГЕКЦК) на 10 ноември 2017 г. и 16 април 2018 г., както и чрез заседание на Комитета по финансови услуги на 3 май 2018 г. Освен това от 3 до 15 май 2018 г. Комисията се консултира с членовете на ЕГЕКЦК по проект на делегиран регламент на Комисията, съблюдавайки принципите за по-добро законотворчество. Отговори дадоха седем държави членки  (DK, FR, NL, PL, PT, SE, UK ). 
            
            
               В съответствие с принципите за по-добро законотворчество проектът на делегиран регламент беше публикуван и на уебсайта на Комисията за период от четири седмици — от 24 май до 21 юни 2018 г. Комисията получи дванадесет отговора от публични и частни заинтересовани страни
                  11
               . Повечето заинтересовани страни изразиха подкрепа за промените, предвидени в проекта на делегиран регламент. Същевременно някои заинтересовани страни изразиха опасения във връзка с изискването за минимален свободно търгуван обем, тъй като подобно изискване би могло да се възприеме като допълнителна пречка пред първичните публични предлагания на малките емитенти. При все това, ако няма свободно търгуван обем към момента на допускането до търговия, възниква въпросът защо емитентът би пристъпил към първично публично предлагане на пазар за растеж на МСП, вместо да остане частно дружество. В проекта на делегиран регламент вече беше предвидена възможност операторът на пазари за растеж на МСП да адаптира изискванията към местните условия и да определя точния критерий и праг за изискването за свободно търгуван обем. С цел да се разсеят още по-категорично опасенията, изразени в обществената консултация, сега член 78, параграф 2, буква а) гласи, че изискването за свободно търгувания обем може да е изразено или като абсолютна стойност, или като процентен дял от общия размер на емитирания акционерен капитал. В тази разпоредба се определя също така, че изискването за свободно търгувания обем се прилага само за първото допускане на акциите до търговия (т.е. при първично публично предлагане), но не и за следващите допускания (т.е. при вторично предлагане). 
            
         
         
            
               Въз основа на резултатите от тази консултация беше променен и член 77, параграф 2 от проекта на делегиран регламент. Сега посоченият член гласи, че даден емитент на некапиталови инструменти може да бъде определен като МСП съгласно ДПФИ II, ако номиналната стойност на неговите емисии на дългови инструменти през предходната календарна година на всички места за търговия в Съюза не превишава 50 милиона евро. Чрез използването на израза емисии на дългови инструменти през предходната календарна година ще се избегне объркване с понятието за непогасени дългови инструменти. Чрез използването на израза номинална стойност ще се избегнат проблеми с тълкуването в случай на промяна на стойността на новоемитираните дългови инструменти през дванадесетмесечния период. 
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Делегираният регламент на Комисията съдържа три разпоредби по същество. Първо, с него се замества сегашното определение за емитент на некапиталови инструменти, установено в член 77, параграф 2, с ново определение въз основа на критерия за размера на емисията. Прагът е определен на 50 милиона евро за период от 12 месеца. Това означава, че даден емитент на некапиталови инструменти ще бъде считан за МСП с цел определяне на даден пазар като пазар за растеж на МСП, ако номиналната стойност на неговите нови емисии на дългови инструменти през предходната календарна година не превишава 50 милиона евро (с изключение на заемите, отпуснати от кредитна институция). Това по-малко ограничително определение ще улесни регистрацията на пазарите за растеж на МСП, специализирани в търговията с облигации, и на пазарите, допускащи емисии едновременно на капиталови инструменти и облигации. За да се избегнат всякакви рискове от регулаторен арбитраж, в тази разпоредба се посочва също така, че когато се установява дали даден емитент превишава прага и дали може да бъде определен като МСП, трябва да бъдат отчетени всички емисии на дългови ценни книжа, които би могло да бъдат осъществени на всички места за търговия в целия ЕС. 
            
            
               Второ, с делегирания регламент на Комисията се изменя член 78, параграф 2, буква ж), като на операторите на пазари за растеж на МСП се оставя възможността да изискват публикуване на шестмесечни финансови отчети от емитентите на некапиталови инструменти (същевременно запазвайки това задължение без промяна по отношение на емитентите на капиталови инструменти). Така ще се създадат еднакви условия на конкуренция между емитентите на некапиталови инструменти на пазарите за растеж на МСП и емитентите на регулираните пазари, които са освободени от задължението за публикуване на шестмесечни финансови отчети по силата на Директивата за прозрачността (2004/109/ЕО). 
            
            
               Трето, с делегирания регламент на Комисията се въвежда нова буква й) в член 78, параграф 2, с която се изисква в правилата за допускане до търговия на пазарите за растеж на МСП да се съдържа изискване към емитентите на капиталови инструменти за свободно търгувания обем, когато акциите се допускат до търговия за първи път. Пазарните оператори или инвестиционните посредници, които организират пазари за растеж на МСП, ще имат възможността да определят конкретния критерий и прага във връзка с това изискване за свободно търгувания обем. Изискването може да се изразява или като процентен дял от общия размер на емитирания акционерен капитал, или като абсолютна стойност. Това би възпирало пазарите за растеж на МСП да допускат до търговия дружества, които към момента на допускането са напълно неликвидни.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 13.12.2018 година
            
            
               за изменение на Делегиран регламент (ЕС) 2017/565 на Комисията по отношение на някои условия за регистрация с цел насърчаване на използването на пазарите за растеж на МСП за целите на Директива 2014/65/ЕС на Европейския парламент и на Съвета
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива 2014/65/ЕС на Европейския парламент и на Съвета от 15 май 2015 г. относно пазарите на финансови инструменти и за изменение на Директива 2002/92/ЕО и Директива 2011/61/ЕС
                  12
               , и по-специално член 4, параграф 2 и член 33, параграф 8 от нея,
            
            
               като има предвид, че:
            
            
               (1)Начинанието за изграждане на съюз на капиталовите пазари има за цел да се намали зависимостта от банковото кредитиране, да се диверсифицират пазарните източници на финансиране за всички малки и средни предприятия (МСП) и да се насърчи емитирането на облигации и акции от МСП на публичните пазари. Дружествата, установени в Съюза, които желаят да набират капитал на местата за търговия, са изправени пред високи еднократни и текущи разходи за оповестяване и за спазване на изискванията, което може преди всичко да ги откаже да искат допускане до търговия на местата за търговия в Съюза. Освен това акциите, емитирани от МСП на местата за търговия в Съюза, често притежават по-ниски нива на ликвидност и по-висока нестабилност, което увеличава цената на капитала, като прави този източник на финансиране прекалено обременителен. 
            
            
               (2)С Директива 2014/65/ЕС бе създаден нов вид места за търговия — пазарите за растеж на МСП, подгрупа многостранни системи за търговия (МСТ), с цел улесняване на достъпа до капитали за МСП и на по-нататъшното развитие на специализирани пазари, които имат за цел да удовлетворяват потребностите на МСП, емитиращи финансови инструменти. В Директива 2014/65/ЕС също така се предвижда, че вниманието следва да бъде насочено към начина, по който бъдещите нормативни актове следва допълнително да подпомагат и насърчават използването на този пазар, така че да се засили неговата привлекателност за инвеститорите, да се осигури намаляване на административните тежести и да се предоставят допълнителни стимули за МСП да излизат на капиталовите пазари чрез пазарите за растеж на МСП. 
            
            
               (3)За да се обезпечат ликвидността и рентабилността на пазарите за растеж на МСП, по силата на член 33, параграф 3, буква а) от Директива 2014/65/ЕС се изисква най-малко 50 % от емитентите, чиито финансови инструменти са допуснати до търговия на пазар за растеж на МСП, да бъдат МСП, емитиращи капиталови и/или дългови ценни книжа. По смисъла на Директива 2014/65/ЕС МСП, емитиращи капиталови инструменти, се определят като дружества със средна пазарна капитализация под 200 милиона евро въз основа на котировките към края на годината за трите предходни календарни години. От друга страна, в Делегиран регламент (ЕС) 2017/565 на Комисията
                  13
                се предвижда, че МСП, емитиращо некапиталови (само дългови) инструменти, следва да отговаря на най-малко две от следните три условия: (i) за броя на служителите (под 250), (ii) за балансовото число (под 43 милиона евро) и (iii) за годишния чист оборот (под 50 милиона евро). Установено бе, че това изискване към емитентите на некапиталови инструменти – да бъдат определени като МСП – е твърде ограничително, защото тези емитенти често са по-големи от обичайните МСП. Вследствие на това множество емитенти на некапиталови инструменти не отговарят на условията за определяне като МСП по силата на Делегиран регламент (ЕС) 2017/565, макар че остават относително малки. Тъй като не могат да удовлетворят минималното изискване за 50 % дял на емитентите, отговарящи на условията за определяне като МСП, много МСТ, специализирани в емисиите на дългови инструменти на МСП или допускащи емисии и на облигации, и на акции, не могат да се регистрират като пазари за растеж на МСП. От друга страна обаче, ако операторите на МСТ не се възползват от уредбата за пазарите за растеж на МСП, емитентите в тези МСТ не могат да се възползват от по-леките нормативни изисквания, предвидени за насърчаване на допускането до търговия и емитирането на тези пазари за растеж на МСП. За да се осигури възможност на повече МСТ да се регистрират като пазари за растеж на МСП, номиналната стойност на емисиите на дългови инструменти (без заемите) на даден емитент през предходната календарна година следва да бъде установена като единствен критерий за определяне на емитентите на некапиталови инструменти като МСП за целите на пазарите за растеж на МСП. Комисията ще наблюдава ефективността на новото определение за МСП, емитиращо некапиталови инструменти, от гледна точка на това доколко то улеснява МСТ да се регистрират като пазари за растеж на МСП и от гледна точка на въздействието му върху развитието на пазарите и доверието на инвеститорите. 
            
            
               (4)В Делегиран регламент (ЕС) 2017/565 се посочва, че пазарите за растеж на МСП следва да не въвеждат правила, с които на емитентите се налагат повече тежести в сравнение с тежестите за емитентите на регулираните пазари. По силата на член 78, параграф 2, буква ж) от Делегиран регламент (ЕС) 2017/565 обаче от емитентите на пазарите за растеж на МСП се изисква да публикуват шестмесечни финансови отчети. От друга страна, за емитентите на некапиталови инструменти, чиято целева група са професионалните клиенти на регулираните пазари, не се прилага същото задължение по силата на Директива 2004/109/ЕО на Европейския парламент и на Съвета. Стана ясно, че съставянето на шестмесечни финансови отчети е прекомерно тежко задължение, наложено на емитентите на некапиталови инструменти на пазарите за растеж на МСП. Тъй като много МСТ, работещи главно с МСП, не изискват шестмесечни финансови отчети от емитентите на некапиталови инструменти, видно е, че това задължително изискване по Делегиран регламент (ЕС) 2017/565 допринася за възпиране на операторите на МСТ от действия за регистрация като пазари за растеж на МСП. Поради това всеки оператор на пазар за растеж на МСП следва да разполага с възможността да реши дали да наложи изискване за публикуване на шестмесечни отчети на емитентите на некапиталови инструменти. 
            
            
               (5)Практиката показва, че някои емитенти на пазарите за растеж на МСП предават ограничена част от емитирания си акционерен капитал в публични ръце, което повишава риска за инвеститорите от търговията с тези акции и оказва отрицателно въздействие върху ликвидността. Това на свой ред възпира инвеститорите от инвестиране в акции, допуснати до търговия на пазари за растеж на МСП. За да се осигури ликвидността на акциите и да се повиши доверието на инвеститорите, операторите на пазари за растеж на МСП следва да налагат изискване за минимален обем акции, които да бъдат пуснати в обращение за търговия (условие за свободно търгувания обем), като условие за допускане до търговия за първи път. Операторите на пазари за растеж на МСП следва все пак да имат възможността да определят подходящ праг въз основа на конкретните обстоятелства на пазара, в т.ч. дали обемът следва да бъде изразен като абсолютна стойност, или като процентен дял от общия размер на емитирания акционерен капитал.
            
            
               (6)Поради това Делегиран регламент (ЕС) 2017/565 следва да бъде съответно изменен.
            
            
               (7)На историческите оператори на пазари за растеж на МСП следва да се осигури минимален промеждутък от време след влизането на настоящия регламент в сила, за да променят своите условия за регистрация. Затова настоящият регламент следва да започне да се прилага три месеца след влизането му в сила, 
            
         
         
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2017/565 се изменя, както следва:
            
            
               1.В член 77 параграф 2 се заменя със следното:
            
            
               „2. Емитент, който няма капиталов инструмент, търгуван на място за търговия, се смята за МСП за целите на член 4, параграф 1, точка 13 от Директива 2014/65/ЕС, ако номиналната стойност на неговите емисии на дългови инструменти през предходната календарна година на всички места за търговия в Съюза не превишава 50 милиона евро.“;
            
            
               2.В член 78 параграф 2 се изменя, както следва:
            
            
               a)добавя се следната буква й):
            
            
               „й) изисква от емитентите, които искат допускане на акциите си до търговия на нейното място за търговия за първи път, да предоставят минимален обем от емитираните си акции на разположение за търговия в тази МСТ, съобразен с праг, който се определя от оператора на тази МСТ и е изразен или като абсолютна стойност, или като процентен дял от общия размер на емитирания акционерен капитал.“;
            
            
               б)добавя се следната алинея:
            
            
               „Операторът на МСТ може да освободи емитентите, които нямат капиталови инструменти, търгувани в тази МСТ, от изискването да публикуват шестмесечни финансови отчети съгласно първата алинея, буква ж) от настоящия параграф. Когато операторът на МСТ се възползва от възможността по първото изречение от настоящата алинея, компетентният орган не изисква – за целите на първата алинея, буква ж) – от емитентите, които нямат капиталови инструменти, търгувани в тази МСТ, да публикуват шестмесечни финансови отчети.“
            
            
               Член 2
            
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
               Той се прилага от [Служба за публикации: моля, впишете датата – 3 месеца след влизането в сила].
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 13.12.2018 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС.
               
               
                  
                     (2)
                  
                        Съобщение на Комисията за междинния преглед на Плана за действие за съюза на капиталовите пазари (SWD(2017) 224 final и SWD(2017) 225 final – 8 юни 2017 г.)
               
               
                  
                     (3)
                  
                        Оценка на въздействието – номер. 
               
               
                  
                     (4)
                  
                        Номер на предложението за регламент.
               
               
                  
                     (5)
                  
                        Регламент (ЕС) № 596/2014 на Европейския парламент и на Съвета от 16 април 2014 г. относно пазарната злоупотреба (Регламент относно пазарната злоупотреба).
               
               
                  
                     (6)
                  
                        Регламент (EС) 2017/1129 на Европейския парламент и на Съвета от 14 юни 2017 година относно проспекта, който трябва да се публикува при публично предлагане или допускане на ценни книжа до търговия на регулиран пазар.
               
               
                  
                     (7)
                  
                        Директива 2014/65/EС (ДПФИ II), съображение 132. 
               
               
                  
                     (8)
                  
                        Емитент на некапиталови инструменти бива смятан за МСП, ако според последните си годишни или консолидирани отчети отговаря най-малко на два от следните три критерия: i) среден брой на служителите през финансовата година под 250; ii) балансово число, непревишаващо 43 милиона евро; iii) годишен чист оборот, непревишаващ 50 милиона евро (Препоръка на Комисията 2003/361/EО).
               
               
                  
                     (9)
                  
                        Директива 2013/50/ЕС на Европейския парламент и на Съвета от 22 октомври 2013 година за изменение на Директива 2004/109/ЕО на Европейския парламент и на Съвета относно хармонизиране изискванията за прозрачност по отношение на информацията за издателите, чиито ценни книжа са допуснати за търгуване на регулиран пазар. 
                  
               
                  
                     (10)
                  
                        6 публични органа (2 министерства на финансите, 4 национални компетентни органа); 18 борси; 35 браншови асоциации (6 асоциации на брокери, 14 асоциации на инвестиционни мениджъри/инвестиционни банки, 4 асоциации на застрахователи, 3 асоциации за счетоводство/одит, 2 асоциации на АКР, 4 асоциации на емитенти, 1 асоциация за пенсионно осигуряване), 2 неправителствени организации, 2 консултантски къщи/правни кантори, 2 насърчителни банки, 1 висше учебно заведение; Групата на заинтересованите страни на пазара на ценни книжа към ЕОЦКП и Групата на потребителите на финансови услуги. Тези заинтересовани страни са от 18 държави членки: AT, BE, CZ, DE, DK, EE, EL, ES, FI, FR, HR, IE, IT, LV, NL, PL SE, UK
               
               
                  
                     (11)
                  
                        4 фондови борси и 1 асоциация, представляваща фондови борси; 3 организации, представляващи емитенти; 1 асоциация, представляваща банки; 1 асоциация, представляваща брокери и финансови посредници; 1 национален компетентен орган. Тези заинтересовани страни са от 5 държави членки: BE, DE, IT, SE и UK. 
               
               
                  
                     (12)
                  
                        Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (ОВ L 173, 12.6.2014 г., стр. 349).
               
               
                  
                     (13)
                  
                        Член 77, параграф 2 от Делегиран регламент (ЕС) 2017/565 на Комисията от 25 април 2016 година за допълване на Директива 2014/65/ЕС на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива (ОВ L 87, 31.3.2017 г., стр. 1).